Església de Xoana

L'església de Xoana és una església cristiana circassiana. Es va construir a la fi del segle x i es troba al territori de l'actual República de Karatxai-Txerquèssia, a Rússia. És una església en creu inscrita, semblant a l'església del Nord de Zelenchuk (assentament de Nizhny Arkhyz). Després del genocidi circassià comés pels russos, el cristianisme desaparegué del poble circassià. L'església ara és freqüentada principalment per russos, ossetes i turistes. Situació L'església és a l'esperó sud-est de la muntanya Shoan, a la riba esquerra del riu Kuban, a prop de la confluència amb el Teberda (en rus: Теберда), per damunt del poble de Khetagorov. Arquitectura L'església està construïda segons la tradició arquitectònica romana d'Orient: tres naus i tres absis. Està inscrita en forma de creu amb quatre pilars quadrats que sostenen la cúpula. La forma quadrada dels pilars és específica d'aquesta zona: la mateixa forma es troba al jaciment de Nizhny Arkhyz, mentre que els pilars de les esglésies abkhazes són cruciformes. La longitud de l'edifici d'oest a est és de 12,9 m. L'altura n'és igual a la longitud, l'amplada al llarg de la façana oest és de 8,9 m. L'església té dos nàrtexs amb volta tancats al nord i sud. No se sap quina era la forma originària de la teulada; i s'ha restaurat a una teulada en bateria. El tambor que sosté la cúpula és un octàedre i té vuit finestres; cada costat del tambor acaba en una arquivolta que recolza sobre els angles. No hi ha proves que el tambor respecte la seua forma primera. El tipus de morter (plintita), tradicional en edificis georgians i romans d'Orient, només s'usa en els arcs. La resta de l'edifici es compon de blocs de gres ensamblats amb morter, amb un farciment de matèries primeres a dins del mur. Les finestres no estan coronades amb un arc de plintita, sinó amb un bloc tallat d'acabat semicircular. Molts forats de bastida són visibles en la maçoneria. La decoració de la façana de l'església és molt modesta: una cornisa de rajoles de pedra, pedres al tambor i una cornisa de pedra damunt algunes finestres. A fora, l'església era coberta amb una fina capa de guix (visible als espais entre algunes de les rajoles de pedra). A dins, estava arrebossada i tenia decoracions no figuratives. Segons Kuznetsov, l'església data de la primera meitat del segle x, com l'església de Zelenchuk Nord, amb la qual té moltes analogies; totes dues pertanyen a la mateixa escola i podrien haver estat construïdes pel mateix arquitecte. Història El vessant on s'assenta l'església estigué densament poblat, com ho demostren les restes de molts edificis al llarg dels carrers que encara eren visibles al segle xix. Les creus de pedra encara existien al 1867, quan Naryshkin visità l'indret. La ciutat de Xoana cobria 7 ha; era a la cruïlla de dues carreteres importants, una que anava del Gran Labà al Kuban i al Mara, i l'altra era l'antiga carretera militar de Sukhumi. La fortalesa de Khumar (riba dreta del Kuban) construïda en el període khàzar protegia aquesta àrea tan poblada. La ceràmica dels segles X al XII i sepultures del segles IX al XIII donen fe de l'antiguitat de la ciutat. L'església es troba fora de l'antiga ciutat de Xoana, per això no és clar quin n'era l'objectiu: era adjunta a un monestir o s'emprava per a cerimònies especials? A la fi del segle xix, l'església de Xoana es va convertir en l'església del Monestir d'Alexandre Athos. El temple es va rearrebossar, se'n va substituir la teulada i se'n reconstruïren les capelles. El 2007, els residents del poble de Khetagorovo feren reparacions no autoritzades a l'església. S'aplicà una nova capa sobre la capa originària, que després se'n va retirar. Algunes recerques, però, han revelat restes de pintures decoratives antigues. També s'hi poden veure inscripcions gregues, àrabs, georgianes, armènies i russes de diferents períodes, així com tamghes del Caucas Nord. El 16 de febrer del 2016 s'encunyà a Rússia una moneda commemorativa d'argent dedicada a l'església de Xoana. Referències